สรุปภาวะตลาดต่างประเทศ ประจำวันที่ 1 เม.ย. 2563
สรุปภาวะตลาดต่างประเทศ ประจำวันที่ 1 เม.ย. 2563
2 เม.ย. 2563

ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (1 เม.ย.) โดยดัชนีหลักทั้ง 3 ดัชนีดิ่งลงกว่า 4% หลังจากประธานาธิบดีโดนัลด์ ทรัมป์ออกโรงเตือนชาวสหรัฐให้เตรียมรับมือสถานการณ์การแพร่ระบาดอย่างรุนแรงของไวรัสโควิด-19 ในช่วง 2 สัปดาห์ข้างหน้า ซึ่งถ้อยแถลงดังกล่าวยิ่งเพิ่มความวิตกกังวลและกดดันให้นักลงทุนกระหน่ำขายหุ้นกลุ่มต่างๆเป็นวงกว้าง ไม่เว้นแม้แต่หุ้น defensive stocks ซึ่งเป็นหุ้นที่ตลาดมองว่ามีความปลอดภัยและสามารถต้านทานวัฏจักรทางเศรษฐกิจได้ดี เช่นหุ้นกลุ่มสาธารณูปโภคและกลุ่มอสังหาริมทรัพย์
ดัชนีเฉลี่ยอุตสาหกรรมดาวโจนส์ปิดที่ 20,943.51 จุด ร่วงลง 973.65 จุด หรือ -4.44% ขณะที่ดัชนี S&amp;P500 ปิดที่ 2,470.50 จุด ลดลง 114.09 จุด หรือ -4.41% ส่วนดัชนี Nasdaq ปิดที่ 7,360.58 จุด ลดลง 339.52 จุด หรือ -4.41%
 
ตลาดหุ้นยุโรปปิดร่วงลงเมื่อคืนนี้ (1 เม.ย.) ซึ่งเป็นวันซื้อขายวันแรกของไตรมาส 2 โดยถูกกดดันจากการที่นักลงทุนวิตกเกี่ยวกับภาวะเศรษฐกิจถดถอยทั่วโลก หลังจากที่มีการเปิดเผยเกี่ยวกับความเสียหายด้านเศรษฐกิจที่เกิดจากการแพร่ระบาดอย่างรวดเร็วของเชื้อไวรัสโควิด-19
ดัชนี Stoxx Europe 600 ร่วง 2.90% ปิดที่ 310.77 จุด
ดัชนี CAC-40 ตลาดหุ้นฝรั่งเศสปิดที่ 4,207.24 จุด ลดลง 188.87 จุด หรือ -4.30%, ดัชนี DAX ตลาดหุ้นเยอรมันปิดที่ 9,544.75 จุด ลดลง 391.09 จุด หรือ -3.94% และดัชนี FTSE 100 ตลาดหุ้นลอนดอนปิดที่ 5,454.57 จุด ลดลง 217.39 จุด หรือ -3.83%
 
ตลาดหุ้นลอนดอนปิดร่วงลงเมื่อคืนนี้ (1 เม.ย.)  เนื่องจากนักลงทุนเทขายหุ้นออกมาท่ามกลางความวิตกเกี่ยวกับผลกระทบทางเศรษฐกิจที่รุนแรงจากการแพร่ระบาดของไวรัสโควิด-19 หลังจากไอเอชเอส มาร์กิต/ซีไอพีเอส เปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตของสหราชอาณาจักร หดตัวลงในเดือนมี.ค.
ดัชนี FTSE 100 ตลาดหุ้นลอนดอนปิดที่ 5,454.57 จุด ร่วง 217.39 จุด หรือ -3.83%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (1 เม.ย.) หลังจากสต็อกน้ำมันดิบของสหรัฐพุ่งขึ้นติดต่อกันเป็นสัปดาห์ที่ 10 นอกจากนี้ ราคาน้ำมันยังถูกกดดันจากความกังวลที่ว่า การแพร่ระบาดของไวรัสโควิด-19 จะส่งผลกระทบต่อเศรษฐกิจและความต้องการใช้น้ำมัน
สัญญาน้ำมันดิบ WTI ส่งมอบเดือนพ.ค. ลดลง 17 เซนต์ หรือ 0.8% ปิดที่ 20.31 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. ลดลง 1.61 ดอลลาร์ หรือ 6.1% ปิดที่ 24.74 ดอลลาร์/บาร์เรล
 
สัญญาทองคำตลาดนิวยอร์กปิดในแดนลบติดต่อกันเป็นวันที่ 4 เมื่อคืนนี้ (1 เม.ย.) โดยได้รับแรงกดดันจากสกุลเงินดอลลาร์ที่แข็งค่าเมื่อเทียบกับสกุลเงินหลักๆ ขณะเดียวกันนักลงทุนจับตาสถานการณ์การแพร่ระบาดของไวรัสโควิด-19 รวมทั้งตัวเลขจ้างงานนอกภาคเกษตรของสหรัฐซึ่งมีกำหนดเปิดเผยในวันพรุ่งนี้
สัญญาทองคำตลาด COMEX (Commodity Exchange) ส่งมอบเดือนเม.ย. ลดลง 5.2 ดอลลาร์ หรือ 0.33% ปิดที่ 1,591.4 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 17.2 เซนต์ หรือ 1.22% ปิดที่ 13.984 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 12.1 ดอลลาร์ หรือ 1.66% ปิดที่ 717.8 ดอลลาร์/ออนซ์
สัญญาพัลลาเดียมส่งมอบเดือนมิ.ย. ร่วงลง 164.00 ดอลลาร์ หรือ 7.1% ปิดที่ 2,140.80 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (1 เม.ย.) เนื่องจากนักลงทุนเข้าซื้อดอลลาร์ซึ่งเป็นสินทรัพย์ที่ปลอดภัย หลังจากสถานการณ์การแพร่ระบาดของไวรัสโควิด-19 ส่งสัญญารุนแรงมากขึ้น โดยล่าสุดทำเนียบขาวคาดการณ์ว่า ชาวอเมริกันอาจเสียชีวิตจากโควิด-19 สูงถึง 100,000-240,000 ราย ขณะเดียวกันนักลงทุนจับตาตัวเลขจ้างงานนอกภาคเกษตรของสหรัฐซึ่งมีกำหนดเปิดเผยในวันพรุ่งนี้
ดอลลาร์สหรัฐแข็งค่าเมื่อเทียบกับฟรังก์สวิส ที่ระดับ 0.9670 ฟรังก์ จากระดับ 0.9636 ฟรังก์ และแข็งค่าเมื่อเทียบกับดอลลาร์แคนาดา ที่ระดับ 1.4219 ดอลลาร์แคนาดา จากระดับ 1.4090 ดอลลาร์แคนาดา แต่เมื่อเทียบกับเงินเยน ดอลลาร์อ่อนค่าลงแตะที่ระดับ 107.22 เยน จากระดับ 107.68 เยน
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0929 ดอลลาร์ จากระดับ 1.1016 ดอลลาร์ ขณะที่เงินปอนด์อ่อนค่าลงแตะที่ระดับ 1.2372 ดอลลาร์ จากระดับ 1.2434 ดอลลาร์ และดอลลาร์ออสเตรเลียอ่อนค่าลงสู่ระดับ 0.6071 ดอลลาร์ จากระดับ 0.6144 ดอลลาร์